ตลาดหุ้นเอเชียปรับตัวขึ้นเช้านี้ รับดาวโจนส์ทำนิวไฮ2วันติด แนะจับตาถ้อยแถลง”เยลเลน”
ตลาดหุ้นเอเชียปรับตัวขึ้นเช้านี้ รับดาวโจนส์ทำนิวไฮ 2 วันติด แนะจับตาถ้อยแถลง "เยลเลน"
4 ต.ค. 2560

ผู้สื่อข่าวรายงานว่า ตลาดหุ้นเอเชียปรับตัวขึ้นเป็นส่วนใหญ่ในช่วงเช้านี้ หลังจากตลาดหุ้นสหรัฐปิดทำนิวไฮติดต่อกันเป็นวันที่ 2 เมื่อคืนนี้ ขณะที่นักลงทุนจับตาการประชุมนโยบายการเงินของธนาคารกลางอินเดียในวันนี้ รวมทั้งการกล่าวสุนทรพจน์ของนางเจเน็ต เยลเลน ประธานธนาคารกลางสหรัฐ (เฟด) ซึ่งจะมีขึ้นที่รัฐมิสซูรี ในวันนี้เช่นกัน
โดยดัชนี HSI ตลาดหุ้นฮ่องกงเปิดวันนี้ที่ 28,311.27 จุด เพิ่มขึ้น 138.06 จุด, +0.49% ดัชนี PSE Composite ตลาดหุ้นฟิลิปปินส์เปิดวันนี้ที่ 8,328.74 จุด เพิ่มขึ้น 15.81 จุด, +0.19% ดัชนี FBMKLCI ตลาดหุ้นมาเลเซียเปิดวันนี้ที่ 1,759.81 จุด เพิ่มขึ้น 0.14 จุด, +0.01% ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,660.81 จุด เพิ่มขึ้น 46.74 จุด, +0.23% ดัชนี FTSE STI ตลาดหุ้นสิงคโปร์เปิดวันนี้ที่ 3,245.35 จุด ลดลง 0.73 จุด, -0.02%
ทั้งนี้ตลาดหุ้นจีนยังคงปิดทำการวันนี้ เนื่องในวันชาติ ส่วนตลาดหุ้นไต้หวันปิดทำการวันนี้ เนื่องในเทศกาลไหว้พระจันทร์ และตลาดหุ้นเกาหลีใต้ปิดทำการ เนื่องในวันขอบคุณพระเจ้า
โดยตลาดหุ้นเอเชียได้รับแรงหนุนหลังจากดัชนีดาวโจนส์, S&amp;P500 และ Nasdaq ตลาดหุ้นนิวยอร์กต่างก็ปิดทำนิวไฮติดต่อกันเป็นวันที่ 2 เมื่อคืนนี้ ขานรับการพุ่งขึ้นของหุ้นกลุ่มรถยนต์ หลังจากบริษัทผลิตรถยนต์ยักษ์ใหญ่อย่างเจเนอรัล มอเตอร์ (GM) และฟอร์ด มอเตอร์ เปิดเผยยอดขายเพิ่มขึ้นในเดือนก.ย.
ด้านนักลงทุนจับตาธนาคารกลางอินเดียจะประชุมนโยบายการเงินและแถลงมติอัตราดอกเบี้ยในวันนี้ พร้อมกับจับตานางเจเน็ต เยลเลน ประธานเฟดซึ่งมีกำหนดขึ้นกล่าวสุนทรพจน์ในการประชุมหัวข้อ “Community Banking in the 21st Century Research and Policy Conference” ในวันนี้ โดยการประชุมดังกล่าวจัดขึ้นโดยคณะกรรมการเฟด และคณะกรรมการกำกับการธนาคารของรัฐบาลกลางสหรัฐ ณ เมืองเซนต์หลุยส์ รัฐมิสซูรี